Document ID: 32005D0616

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Αυγούστου 2005
για την παρακολούθηση και αξιολόγηση της κατάστασης των δικαιωμάτων των εργαζομένων στη Λευκορωσία ενόψει προσωρινής αναστολής των εμπορικών προτιμήσεων
(2005/616/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2501/2001 του Συμβουλίου, της 10ης Δεκεμβρίου 2001, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004 (1), και ιδίως τα άρθρα 26 και 29,
Εκτιμώντας τα ακόλουθα:
(1)
Οι δασμολογικές προτιμήσεις που χορηγούνται στο πλαίσιο του κανονισμού αριθ. 2501/2001 μπορούν να ανασταλούν προσωρινά, συνολικά ή εν μέρει, σε περιπτώσεις σοβαρής και συστηματικής παραβίασης της ελευθερίας του συνεταιρίζεσθαι και του δικαιώματος συλλογικής διαπραγμάτευσης, όπως ορίζονται στις αντίστοιχες συμβάσεις της Διεθνούς Οργάνωσης Εργασίας (ΔΟΕ).
(2)
Σύμφωνα με τον κανονισμό (ΕΚ) αριθ. 2501/2001, η Δημοκρατία της Λευκορωσίας (στο εξής «Λευκορωσία») είναι δικαιούχος γενικευμένων δασμολογικών προτιμήσεων.
(3)
Στις 29 Ιανουαρίου 2003, η Επιτροπή έλαβε πληροφορίες από τη Διεθνή Συνομοσπονδία Ελεύθερων Συνδικαλιστικών Οργανώσεων (ΔΣΕΣΟ), την Ευρωπαϊκή Συνομοσπονδία Συνδικαλιστικών Οργανώσεων (ΕΣΣΟ) και την Παγκόσμια Συνομοσπονδία Εργασίας (ΠΣΕ) για συστηματικές και σοβαρές παραβιάσεις της ελευθερίας του συνεταιρίζεσθαι στη Λευκορωσία όπως ορίζεται στις συμβάσεις αριθ. 87 και 98 της ΔΟΕ.
(4)
Οι πληροφορίες που παρασχέθηκαν ήταν αρκετές για να δικαιολογήσουν την έναρξη έρευνας και, επομένως, η Επιτροπή αποφάσισε με απόφαση της 29ης Δεκεμβρίου 2003 (2) την πραγματοποίηση έρευνας.
(5)
Οι αρχές της Λευκορωσίας συμμετείχαν στην έρευνα. Οι γραπτές και προφορικές δηλώσεις που συγκέντρωσε η Επιτροπή κατά τη διάρκεια της έρευνας επιβεβαιώνουν τους ισχυρισμούς που αναφέρονται στις πληροφορίες που είχαν δοθεί προηγουμένως. Η Λευκορωσία παραβιάζει σε διάφορα σημαντικά θέματα τη σύμβαση αριθ. 87 της ΔΟΕ για την ελευθερία του συνεταιρίζεσθαι, παρεμποδίζοντας το δικαίωμα ελεύθερης ίδρυσης συνδικαλιστικών οργανώσεων, το δικαίωμα συλλογικής οργάνωσης, την ελεύθερη επιλογή συνδικαλιστικών οργανώσεων και την απόκτηση νομικής προσωπικότητας από τις οργανώσεις αυτές. Η Λευκορωσία παρεμποδίζει τη λειτουργία των συνδικαλιστικών οργανώσεων, και ιδίως τη λήψη οικονομικής ενίσχυσης από διεθνείς ενώσεις των οποίων αυτές είναι μέλη, και προωθεί τη διάλυση ή την αναστολή λειτουργίας των συνδικάτων. Η κυβέρνηση της Λευκορωσίας παραβιάζει, επίσης, τη σύμβαση αριθ. 98 (1949) για το δικαίωμα συλλογικής οργάνωσης και διαπραγμάτευσης με διακρίσεις εις βάρος των συνδικαλιστικών οργανώσεων.
(6)
Οι διαθέσιμες πληροφορίες παρέχουν, επομένως, επαρκή στοιχεία ώστε να εξαχθεί το συμπέρασμα ότι αυτές οι παραβιάσεις είναι σοβαρές και συστηματικές και ότι η αναστολή της πρόσβασης της Λευκορωσίας στο σύστημα γενικευμένων προτιμήσεων είναι δικαιολογημένη. Υποβλήθηκε έκθεση για τα συμπεράσματα της έρευνας στην επιτροπή γενικευμένων δασμολογικών προτιμήσεων.
(7)
Με βάση τα ανωτέρω, η Επιτροπή θα παρακολουθήσει και θα αξιολογήσει την κατάσταση σχετικά με τα δικαιώματα των εργαζομένων στη Λευκορωσία για περίοδο έξι μηνών. Μετά τη λήξη της περιόδου αυτής, η Επιτροπή σκοπεύει να υποβάλει πρόταση στο Συμβούλιο για προσωρινή αναστολή των εμπορικών προτιμήσεων εκτός αν, πριν από τη λήξη της περιόδου αυτής, η Λευκορωσία αναλάβει δέσμευση να λάβει τα μέτρα που είναι απαραίτητα ώστε να συμμορφωθεί, εντός οκτώ μηνών, με τις αρχές που αναφέρονται στη διακήρυξη της ΔΟΕ του 1998 σχετικά με τις θεμελιώδεις αρχές και δικαιώματα στην εργασία.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γενικευμένων δασμολογικών προτιμήσεων,
ΑΠΟΦΑΣΙΖΕΙ:
Άρθρο μόνο
1. Η Επιτροπή παρακολουθεί και αξιολογεί την κατάσταση στη Λευκορωσία όσον αφορά τις συμβάσεις αριθ. 87 και 98 της ΔΟΕ για περίοδο έξι μηνών μετά την ημερομηνία δημοσίευσης της ανακοίνωσης για την περίοδο παρακολούθησης και αξιολόγησης στην Επίσημη Εφημερίδα της Ευρωπαϊκής Ένωσης.
2. Στην αναγγελία αυτή, η Επιτροπή καλεί τη Λευκορωσία να αναλάβει δέσμευση, πριν από τη λήξη της περιόδου των έξι μηνών, για τη λήψη των αναγκαίων μέτρων ώστε να συμμορφωθεί, εντός οκτώ μηνών, με τις αρχές που αναφέρονται στη διακήρυξη της ΔΟΕ του 1998 σχετικά με τις θεμελιώδεις αρχές και δικαιώματα στην εργασία και που περιλαμβάνονται στις δώδεκα συστάσεις της έκθεσης της επιτροπής έρευνας της ΔΟΕ του Ιουλίου 2004.
3. Εάν η Λευκορωσία δεν αναλάβει τη δέσμευση αυτή, η Επιτροπή σκοπεύει, μετά τη λήξη της περιόδου των έξι μηνών που αναφέρεται στην παράγραφο 1, να υποβάλει πρόταση στο Συμβούλιο για προσωρινή αναστολή των εμπορικών προτιμήσεων που χορηγούνται στο πλαίσιο του κανονισμού (ΕΚ) αριθ. 2501/2001.
Βρυξέλλες, 17 Αυγούστου 2005.

Labels: 18
3
5
11